ಮತ್ತಾಯ
ವಳಕ
ಜಗತ್ತ ಉದ್ದಾರ ಕರಾಲಾ ಯಕ್ಲಾನೆ ಜಿಮಿನಪರ ವಳೌಸ ಕೈನ ಕ್ಹುದಾ ಆದಿಮಾಜ಼ ವಾಗ್ದಾನ ಕರ‍್ಯೊತೊ. ಯೆಸು ಸ್ವಾಮಿಜ಼ ತೆ ಉದ್ದಾರಕ ವ್ಹೈ, ಜಗತ್ತನೊ ರಕ್ಷಕ ವ್ಹೈ, ‘ಬೈಬಲ’ ಪವಿತ್ರ ಗ್ರಂತನಾ ‘ಜು಼ನ್ನಾ ಒಡಂಬಡಿಕೆ’ ಕವಾನಾ ಪಸ್ಟನಾ ಭಾಗಮಾ ದಡಿರ‍್ಹಯಲ ಕ್ಹುದಾನಾ ಕ್ಹಾರಾ ವಾಗ್ದಾನೊನೆ ಆಂ ಯೆಸು ಸ್ವಾಮಿನಾ ಮುಲಕಜ಼ ಪುರಾ ಕರಲ ಛೆ. ಕ್ಹುಶಿನಿ ಎ ಸುದ್ದಿನೆ ಶ್ರಿ ಮತ್ತಾಯ ತಿನಾ ಎ ಸುವಾರ್ತೆಮಾ ಒತ್ತ ದಿನ ಕವಸ. ಎ ಸುವಾರ್ತೆ ಕ್ಹಾಲಿ ಸ್ವಾಮಿನಾ ಸ್ವಂತ ಮನಕ್ಹೊ ಥಯಲ ಯಹುದ್ಯೊನೆ ನ್ಹವೈ. ಪುರಾ ಜಗತ್ತನೆ ವ್ಹೈ ಕೈನ ಕವಸ.
ಯೆಸುನು ಜನನತು ಶುರು ಥಾವಾನು ಎ ಬುಕ್ಕ, ತೆ ಸ್ವಿಕಾರ ಕರ‍ಲ ಬಾಪ್ತಿಸ್ಮಾ, ಸೈತಾನನೆ ಜಿತ್ತಲ ತಿನಿ ಬೊದನೆ, ಚೊ಼ಕಿ ಬೊದನೆ ಕರಲ, ಗಲಿಲಾಯಮಾ ರೊಗೊನಾ ತ್ರಾಸೊನೆ ಕಾಡ್ಯಲ - ಎ ಕ್ಹಾರು ಚೊ಼ಕಿತರಾ ವರ್ಣನೆ ಕರಸ. ಪಾಚ಼ಲ್ತಾ ಗಲಿಲಾಯತಾ ಯೆರುಸಲೆಮನೆ ಯೆಸು ಗಯಲ ವಿವರಣೆ ಛೆ. ಜಿಂದಗಿನಾ ಲಾಸ್ಟ ಹಪ್ತಾಮಾ ತ್ಯುನೆ ಅನುಬೊಸೆಲ ಘನ್ನು ಕೆಟ್ಟ ಶಿಲುವಿನು ಮರಣ, ಪಾಚ಼ಲ್ತಾ ಜಿತ್ತಲ ಪುನರುತ್ಥಾನ ಎ ಕ್ಹಾರಾವೊನಾ ಕ್ಹಾತೆ ಎ ಸುವಾರ್ತೆ ಕ್ಹರಲ.
ಪ್ರಭು ಯೆಸು ಕ್ಹಾಸ ಬೊದಕ ವ್ಹೈ, ಧಾರ್ಮಿಕ ನಿಯಮೊ ಚೊ಼ಕಿತರಾ ಕವಾಲೊ ವರಿ ದೈವಿಸಾಮ್ರಾಜ್ಯನೊ ಸ್ಥಾಪಕ ಕೈನ ಲಿಕ್ಯೊಸ, ಮತ್ತಾಯ. ತಿನಾ ಬೊದನೆನಾ ವಿಷಯ ಪಾಂಚ ಭಾಗ ಕರಲ ಛೆ -1. ಡೊಂಗರನಾ ಉಪ್ಪರ್ಲಿ ಬೊದನೆ; ದೈವಿಸಾಮ್ರಾಜ್ಯನಾ ಮನಕ್ಹೊಮಾ ರ‍್ಹವಾನಿ ಗುಣಾ ವರಿ ಗುರಿ ಉದ್ದೆಶ, ತ್ಯುನಾ ಕರ್ತವ್ಯ ವರಿ ಹಕ್ಕೊ (ಅದ್ಯಾಯ 5-7); 2. ಪ್ರೆರಿತ ಥಯಲ ಶಿಶ್ಯಾ ತ್ಯುನಾ ಕರ್ತವ್ಯ ಪುರಾ ಕರಾನೆ ಲಾಗು ರ‍್ಹಯಲ ನಿತಿನಿಯಮೊ (ಅದ್ಯಾಯ 10); 3. ಕ್ಹುದಾನಾ ಸಾಮ್ರಾಜ್ಯನಾಹುತಿ ಸಾಕ್ಷಿಯೊ (ಅದ್ಯಾಯ 13); 4. ಶಿಶ್ಯತ್ವನು ಕ್ಹರಿನು ಮತ್ಲಬ (ಅದ್ಯಾಯ 18); 5. ಹಮ್ನಾನು ಯುಗನು ಅಂತ್ಯ ವರಿ ಸ್ವರ್ಗ ರಾಜ್ಯ ಆವಾನು (ಅದ್ಯಾಯ 24-25).
ಮತ್ತಾಯ ಯಹುದ್ಯನಾ ಒದಾಲಾವೊನೆ ಕ್ಹಾಮೊ ಮ್ಹೆಲಿನ ಎ ಸುವಾರ್ತೆ ಬರ್ದ್ಯೊಸ. ಎ ಕಾರಣಕ್ಹುಜ಼ ಯಹುದ್ಯೊನಾ ಒದಾಲಾವೊನೆ ಚೊ಼ಕಿತರಾ ಗ್ವತ್ತ ರ‍್ಹಯಲ ಜು಼ನ್ನಿ ಒಡಂಬಡಿಕೆನಾ ವಾತೊನೆ ಪ್ರವಾದನೆನೆ ಉದಾಹರಣೆ ದಿವಸ. ತೆ ಕ್ರಿಸ್ತ ಯೆಸುಮಾ ಪುರಾ ಥಯಾಸ ಕೈನ ವಾದ-ವಿವಾದ ಕರಸ. ತಿನಾಹುತಿ ಜು಼ನ್ನಿ ಒಡಂಬಡಿಕೆ ಗ್ವತ್ತ ನೈ ರ‍್ಹಯಲ ವರಿ ಯಹುದ್ಯನಿ ಸಂಸ್ಕೃತಿ ನೈ ಗ್ವತ್ತ ರ‍್ಹಯಲ ಕನ್ನಡಾ ಒದಾಲಾವೊನೆ ಎ ಬುಕ್ಕ ಅರಾಮ ಒದಾನೆ ತ್ರಾಸ ಥಾಸಕಸ. ತೆನೈಸೊ ಪಾಚ಼ಲ್ತಾ ಆವಾನಾ ಭಾಗೊಮಾ ಎ ತ್ರಾಸ ಹಲ್ಕು ಥಾವಸ.
ಪಿಠಿಕೆ
ಯೆಸುನಿ ವಂಶಾವಳಿ ವರಿ ಯೆಸು ಹುಟ್ಟಲ1:1—2:23
ಸ್ನಾನಿಕ ಯೊಹಾನನಾಹುತಿ 3:1-12
ಯೆಸು ಒಪ್ಪಿಲಿದಲ ಬಾಪ್ತಿಸ್ಮಾ ವರಿ ಶೊದನೆ ಜಿತ್ತಲ ಬೊದನೆ3:13—4:11
ಗಲಿಲಾಯಮಾ ಯೆಸುನಿ ಖುಲ್ಲಮ ಖುಲ್ಲಾ ಸೆವೆನು ಕಾಮ 4:12—18:35
ಗಲಿಲಾಯತಾ ಯೆರುಸಲೆಮೆ ಜಾವಾನು 19:1—20:34
ಯೆರುಸಲೆಮ ವರಿ ವಾತಾವರಣಮಾ ಲಾಸ್ಟನಾ ದಿನ್ನೊ. 21:1—27:66
ಯೆಸುನು ಪುನರುತ್ಥಾನ ವರಿ ದಿವ್ಯದರ್ಶನ 28:1-20
1
ಕ್ರಿಸ್ತನು ಖಾಂದಾನ
1 ಯೆಸು ಕ್ರಿಸ್ತನು ಖಾಂದಾನ. ತೆ ದಾವಿದನಾ ಖಾಂದಾನನೊ ವ್ಹೈ. ದಾವಿದ ಅಬ್ರಹಾಮನಾ ಖಾಂದಾನನೊ ವ್ಹೈ. 2 ಅಬ್ರಹಾಮ ಇಸಾಕನೊ ಬಾ ವ್ಹೈ. ಇಸಾಕ ಯಾಕೊಬನೆ ಪಡ್ದಿಲಿದ್ಯೊ. ಯಾಕೊಬ ಯಹುದನೆ ವರಿ ತಿನಾ ಭಾಯೊನೆ ಪಡ್ದಿಲಿದ್ಯೊ. 3 ಯೆಹುದ ತಾಮಾರಳಮಾ ಪೆರೆಚನನೆ ಬಿ ಜೆರಹನನೆ ಪಡ್ದಿಲಿದ್ಯೊ. ಪೆರೆಚನ ಹೆಚ್ರೊನನೆ ಪಡ್ದಿಲಿದ್ಯೊ. 4 ಹೆಚ್ರೊನ ಅರಾಮನೆ ಪಡ್ದಿಲಿದ್ಯೊ. ಅರಾಮ ಅಮ್ಮಿನಾದಾಬನೆ ಪಡ್ದಿಲಿದ್ಯೊ. ಅಮ್ಮಿನಾದಾಬ ನಹಶೊನನೆ ಪಡ್ದಿಲಿದ್ಯೊ. ನಹಶೊನ ಸಲ್ಮೊನನೆ ಪಡ್ದಿಲಿದ್ಯೊ. 5 ಸಲ್ಮೊನ ರಾಹಾಬಳಮಾ ಬೊವಜನನೆ ಪಡ್ದಿಲಿದ್ಯೊ. ಬೊವಜನ ರುತಳಮಾ ಓಬೆದನೆ ಪಡ್ದಿಲಿದ್ಯೊ. ಓಬೆದ ಇಷಯನನೆ ಪಡದಿಲಿದ್ಯೊ. 6 ಇಷಯನ ರಾಜೊ ಥಯಲ ದಾವಿದನೆ ಪಡ್ದಿಲಿದ್ಯೊ. ದಾವಿದ ಉರಿಯನನಿ ಬೈಕೊ ಥಯಲವಾಲಿಮಾ ಸೊಲೊಮೊನನೆ ಪಡ್ದಿಲಿದ್ಯೊ. 7 ಸೊಲೊಮೊನ ರೆಹಬ್ಬಾಮನೆ ಪಡ್ದಿಲಿದ್ಯೊ. ರೆಹಬ್ಬಾಮ ಅಬಿಯನನೆ ಪಡ್ದಿಲಿದ್ಯೊ. ಅಬಿಯನ ಆಸನನೆ ಪಡ್ದಿಲಿದ್ಯೊ. 8 ಆಸನ ಯೆಹೊಷಾಫಾಟನೆ ಪಡ್ದಿಲಿದ್ಯೊ. ಯೆಹೊಷಾಫಾಟನ ಯೆಹೊರಾಮನನೆ ಪಡ್ದಿಲಿದ್ಯೊ. ಯೆಹೊರಾಮ ಉಜ್ಜಿಯನನೆ ಪಡ್ದಿಲಿದ್ಯೊ. 9 ಉಜಜಿಯನ ಯೊತಾಮನೆ ಪಡ್ದಿಲಿದ್ಯೊ. ಯೊತಾಮ ಆಹಾಜನನೆ ಪಡ್ದಿಲಿದ್ಯೊ. ಆಹಾಜನ ಹಜ್ಕಿಯನನೆ ಪಡ್ದಿಲಿದ್ಯೊ. 10 ಹಿಜ್ಕಿಯನ ಮನಸ್ಸೆಯನೆ ಪಡ್ದಿಲಿದ್ಯೊ. ಮನಸ್ಸೆಯ ಆಮೊನನೆ ಪಡ್ದಿಲಿದ್ಯೊ. 11 ಆಮೊನ ಯೊಷಿಯನನೆ ಪಡ್ದಿಲಿದ್ಯೊ. ಮನಕ್ಹೊ ಬಾಬೆಲನೆ ಧರಿಲಿನ ಮಯಲ ಟೈಮಮಾ ಯೊಷಿಯನ ಯೆಕೊನ್ಯನೆ ವರಿ ತಿನಾ ಭಾಯೊನೆ ಪಡ್ದಿಲಿದ್ಯೊ. 12 ಬಾಬೆಲನೆ ಧರಿಲಿನ ಗಯಲ್ಪರ ಯೆಕೊನ್ಯನ ಶೆಯಲ್ತಿಯನನೆ ಪಡ್ದಿಲಿದ್ಯೊ. ಷೆಯಲ್ತಿಯನ ಜೆರುಬಾಬೆಲನೆ ಪಡ್ದಿಲಿದ್ಯೊ. 13 ಜೆರುಬಾಬೆಲ ಅಬಿಹೊದನನೆ ಪಡ್ದಿಲಿದ್ಯೊ. ಅಬಿಹೊದನ ಎಲ್ಯಕಿಮನೆ ಪಡ್ದಿಲಿದ್ಯೊ. ಎಲ್ಯಕಿಮನ ಅಜೊ಼ರನನೆ ಪಡ್ದಿಲಿದ್ಯೊ. 14 ಅಜೊ಼ರನ ಸದೊಕನೆ ಪಡ್ದಿಲಿದ್ಯೊ. ಸದೊಕ ಅಖಿಮನೆ ಪಡ್ದಿಲಿದ್ಯೊ. ಅಖಿಮ ಎಲಿಹೊದನನೆ ಪಡ್ದಿಲಿದ್ಯೊ. 15 ಎಲಿಹೊದನ ಎಲಿಯಾಜರನೆ ಪಡ್ದಿಲಿದ್ಯೊ. ಎಲಿಯಾಜರ ಮತ್ತಾನನೆ ಪಡ್ದಿಲದ್ಯೊ. ಮತ್ತಾನ ಯಾಕೊಬನೆ ಪಡ್ದಿಲಿದ್ಯೊ. 16 ಯಾಕೊಬ ಮರಿಯಳನೊ ಮಟಿ ಥಯಲ ಯೊಸೆಫನೆ ಪಡ್ದಿಲಿದ್ಯೊ. ಎಜ ಮರಿಯಳಮಾ ಕ್ರಿಸ್ತ ಕವಾಲೊ ಯೆಸು ಹುಟ್ಟ್ಯೊ. 17 ಇಮ್ಮ ಅಬ್ರಹಾಮತು ದಾವಿದಲಕ್ಕಾ ವಟ್ಟಜ ಚೌದಾ ತಲೆಮಾರೊ ವ್ಹೈ. ದಾವಿದ ಪೈಲಾ ಥೈನ ಬಾಬೆಲನೆ ಧರಲಿನ ಗಯೆಲಕ್ಕಾ ಚೌದಾ ತಲೆಮಾರೊ ವ್ಹೈ. ಬಾಬೆಲನೆ ಧರಿಲಿನ ಗಯೆಲ ಟೈಮತಾ ಕ್ರಿಸ್ತ ಲಕ್ಕಾ ಚೌದಾ ತಲೆಮಾರೊ ವ್ಹೈ.
ಯೆಸು ಕ್ರಿಸ್ತ ಹುಟ್ಟಲ
(ಲುಕ 2:1-7)
18 ಯೆಸು ಕ್ರಿಸ್ತ ಕಿಮ್ಮ ಹುಟ್ಯೊ ಕದ್ಯಾಮ ತಿನಿ ಯಾ ಥಯಲ ಮರಿಯಳನೆ ಯೊಸೆಫನಾ ಕ್ಹಾತೆ ನಾತ್ರು ಥಯುತು ತ್ಯುನೆ ಮಳಾತಿ ಪೈಲಾ ತೆ ಪವಿತ್ರ ಆತ್ಮಾ ಕ್ಹು ಪೆಟೆ ವ್ಹತ್ತಿ ಕೈನ ಗ್ವತ ಥಯು. 19 ತೆನೈಸೊ ತಿನೊ ಮಾಟಿ ಥಯಲ ಚೊ಼ಕೊ ಮನಕ್ಹ ರ‍್ಹಯಲಕ್ಹು ತೆ ವಾತ ಕಿನೆ ಕವಾನೆ ಮನಸ ನೈ ರ‍್ಹಯಲಕ್ಹು, ಕಿನೆಜ ಗ್ವತ್ತ ವಾಚಿ ತಿನೆ ಚ್ಹೊಡಿಪಡು ಕೈನ ಕರ‍್ಯೊತೊ. 20 ತೆ ಎ ವಿಚಾರ ಕರಾನಾ ಟೈಮಮಾ ಪ್ರಭುನೊ ಧುತ ಕ್ಹಪನಮಾ ದಿಕ್ಹಿನ ಎ ಯೊಸೆಫ, ದಾವಿದನಾ ಖಾಂದಾನವಾಲಾ, ತಾರಿ ಬೈಕೊ ಥಯಲ ಮರಿಯಳನೆ ಹಿವಾ ಕರಿಲಿವಾನೆ ಬುಚ್ಕುನಕೊ. ತೆ ಪೆಟೆ ರ‍್ಹಯಲ ಪವಿತ್ರಾತ್ಮಾಕ್ಹುಜ ವ್ಹೈ. 21 ತೆ ಯಕ್ಕ ಪಟ್ಟಾನೆ ಜನ್ನಸ; ತು ತಿನೆ ಯೆಸು ಕೈನ ನಾಮ ಮ್ಹೆಲು; ಕಾ ಕದ್ಯಾಮ ಎಜ ತಿನಾ ಮನಕ್ಹೊನೆ ತ್ಯುನಾ ಪಾಪೊಕ್ಹು ಚೊಡೈನ ವಚಾಡಸ ಕದ್ಯೊ. 22 ಪ್ರಭು ಪ್ರವಾದಿನಾ ಮೂಲಕ ಕದಲ ವಾತ ಪುರಾ ಥಾವಾನಾ ಹುತಿ ಎ ಕ್ಹಾರು ಥಯು; ತೆ ವಾತ ಸು ವ್ಹೈ ಕದ್ಯಾಮ- 23 ದೆಕ, ಯಕ್ಕ ಜಾಂಜಿಮಾನ ಛೊಕ್ರಿ ಪೆಟೆ ರ್‍ಹೈನ ಪಟ್ಟಾನೆ ಜನ್ನಸ; ತಿನೆ ಇಮ್ಮಾನುವೆಲ ಕೈನ ನಾಮ ಮ್ಹೆಲಸ ಕವಾನು ವ್ಹೈ. ಕ್ಹುದಾ ಅಪ್ನಾ ಕ್ಹಾತೆ ಛೆ ಕೈನ ಎ ನಾಮನು ಮತಲಬ ವ್ಹೈ. 24 ತೆಳಾಮಾ ಯೊಸೆಫ ನಿಂದರಮಾತೊ ಉಟಿನ ಪ್ರಭುನೊ ಧುತ ಅಪಣೆ ದಿದಲ ತಿಮ್ಮ ತಿನಿ ಬೈಕೊನೆ ಹಿವಾ ಕರಿಲಿದ್ಯೊ. 25 ತೆನೈಸೊ ಮರಿಯಳ ಪಟ್ಟಾನೆ ಜನ್ನೆಲಕ್ಕಾ ಯೊಸೆಫ ತಿನಾ ಕ್ಹಾತೆ ಶರಿರನಾ ಸಂಭಂದಕ್ಹು ನ್ಹೊತೊ. ಯೊಸೆಫ ತೆ ಪಟ್ಟಾನೆ ಯೆಸು ಕೈನ ನಾಮ ಮ್ಹೆಲ್ಯೊ.