9
ಪೌಲಾ ಅದಿಕಾರ ನೈ ಚ಼ಲಾಯಲ
1 ಮಿ ಆಜಾ಼ದ ಮನಕ್ಹ ನ್ಹವೈ ಸು? ಅಪೊಸ್ತಲ ನ್ಹವೈ ಸು? ಅಪ್ನಾ ಪ್ರಭು ಯೆಸುನೆ ದೆಕಲವಾಲೊ ನ್ಹವೈ ಸು? ಪ್ರಭುಮಾ ಮಿ ಸೆವಾ ಕರಲ ಫಲ ತುಮೆ ನ್ಹವೈ ಸು? 2 ಬಿಜಾ಼ವೊನೆ ಮಿ ಅಪೊಸ್ತಲ ನ್ಹವೈತೊ ತುಮೊನೆ ಮಿ ಅಪೊಸ್ತಲಜ಼ ವ್ಹೈ. ಮಿ ಅಪೊಸ್ತಲ ವ್ಹೈ ಕವಾನೆ ಪ್ರಭುನೆ ಮಳಲವಾಲಾ ತುಮೆಜ಼ ಜಿವ್ತಾ ಸಾಕ್ಷಿಯೊ ವ್ಹೈ. 3 ಮನೆ ಪುಚ್ಚಾಲಾ ಮನಕ್ಹೊನೆ ಮಾರು ಜವಾಬ ಎಜ಼ ವ್ಹೈ; 4 ತುಮೊಕಂತು ಅನ್ನ ಪಾನಿ ಲಿವಾನೆ ಹಮೊನೆ ಹಕ್ಕ ನತ್ತಿ ಸು? 5 ಉಗ್ರಲ ಅಪೊಸ್ತಲೊ ಲಿಂಗತ, ಪ್ರಭುನಾ ಭಾಯೊ ಲಿಂಗತ, ಪೆತ್ರಾ ಲಿಂಗತ ಮಿಬಿ ಕ್ರಿಸ್ತಮಾ ಭೆನ ವಿಶ್ವಾಸಿ ಯಕ್ಲಿನೆ ಹಿವಾ ಕರಲಿನ ತಿನಾ ಕ್ಹಾತೆ ಜಿವ್ನಾ ಕರಾನೆ ಮನೆ ಹಕ್ಕ ನತ್ತಿ ಸು? 6 ಜ಼ಲಮನಾ ಹುತಿ ಬಾರನಬ ವರಿ ಮಿ ಯಕ್ಕಜ಼ ರಾಬಿನ ಜಿವ್ನಾ ಕರಾನೆ ಆಗನ್ಯಾ ದಿದ್ಯಾಸು? 7 ಕಯೊ ಸೈನಿಕ ಸ್ವಂತ ಖರಚ಼ ಕ್ಹು ಯುದ್ದನೆ ಹುಬ್ರಿವಸ? ಕಯಾ ಖೆತರವಾಲೊ ತಿನಾ ಸ್ವಂತ ದ್ರಾಕ್ಕಷಿನಾ ಖೆತರ ಮಾತೊ ದ್ರಾಕ್ಷಿನೊ ಫಲ ಖಾತೊ ನೈ ಸು? ಕಯೊ ಕುರಬುರ‍್ಯೊ ತೆ ರಾಕಲ ಬಕ್ರಿಯೊನು ದುದ್ದ ಪಿತೊ ನೈ ಸು? 8 ಎ ಕ್ಹಾಲಿ ದುನಿಯಾ ಕವಾನಿಯೊ ವಾತೊ ನ್ಹವೈ. ಧರಮಶಾಸ್ತ್ರ ಎ ತಿಳ್ಸಾವಸ. 9 "ಮಾತಿ ಖುಂದಾನೆ ಬೈಲನು ಮ್ಹೊಡು ಭಾಂದು ನಕೊ" ಕೈನ ಮೊಶೆನಾ ಧರ್ಮಶಾಸ್ತ್ರಮಾ ಬರ್ದಲ ಛೆ. ನ್ಹ್ಯಾ ಕ್ಹುದಾನೆ ಬೈಲ ಪರ ಚಿಂತಾ ಛೆಸು? ನತ್ತಿ. 10 ಇನೆ ಅಪ್ನಾ ಹುತಿ ಕದಲ ನ್ಹ ವ್ಹೈಸು? ತೆಜ಼ ಉದ್ದೆಶಕ್ಹು ಬರ್ದಲ ಛೆ. ಹೊ, ಬಿತ್ತಾಲೊ ವರಿ ಕಾಟಾಲೊ ಆಯಲ ಬೆಳೆಮಾ ವಾಟೊ ಲಿವಾನಾ ಉದ್ದೆಶಕ್ಹುಜ಼ ರಾಬಸ. 11 ತುಮೊಮಾ ಆತ್ಮಿಕ ಬಿಯ್ಯಾ ಬಿತ್ತಲ ಹಮೆ ಪ್ರತಿಫಲಕ್ಹು ದಿನ್ನೆನಾ ಚಾ಼ಯೆ ಥಯಲ ಆಸ ಕರಾನು ಘನ್ನು ಥೈಯು ಸು? 12 ಬಿಜಾ಼ವೊನೆ ತುಮೊ ಪರ ಹವೊ ಹಕ್ಕ ರ‍್ಹಯಾಮ ತಿನಾತಿ ಹೆಚ್ಚ ಹಕ್ಕ ಹಮೊನೆ ರ‍್ಹೌ ನೈ? ತೆನೈಸೊ ಹಮೆ ಹಕ್ಕ ಚ಼ಲಾಯಾ ನೈ. ತಿನಾ ಬದಲ, ಕ್ರಿಸ್ತ ಯೆಸುನಾ ಸುವಾರತೆನೆ ಕೈಜ಼ ಅಡ್ಡಿ ಆಯೆ ನೈಸೊ ಕ್ಹಾರುಬಿ ತಡ್ದಿಲಿದ್ಯಾ. 13 ದೆವಾಲಯಮಾ ರ‍್ಹವಾಲಾ ದೆವಾಲಯನಿ ಆದಾಯಕ್ಹು ಜಿವ್ನಾ ಕರಸ. ಬಲಿನಾ ಕಟ್ಟಾ ಕನ ಸೆವೆ ಕರಾಲಾ ಬಲಿ ಚ಼ಡಾಯಲಮಾನು ಪಾಲ ಲಿವಸ. ಎ ತುಮೊನೆ ಗ್ವತ್ತ ಛೆ. 14 ತಿನಾ ಲಿಂಗತ ಸುವಾರ್ತೆ ಪ್ರಚಾರ ಕರಾಲಾ ಸುವಾರ್ತೆ ಪ್ರಚಾರನಾ ಆದಾಯಕ್ಹು ಜಿವ್ನಾ ಕರು ಕೈನ ಪ್ರಭುಜ಼ ಆಗನ್ಯಾ ದಿದ್ಯೊಸ. 15 ಮಿ ತುಬಿ ಎ ಹಕ್ಕೊಮಾ ಯಕ್ಕಬಿ ಚ಼ಲಾಯೊ ನೈ. ಚ಼ಲೌ ಕವಾನಿ ಉದ್ದೆಶಕ್ಹು ಎ ಬರ್ದಾಡ್ಯೊಸ ನತ್ತಿ. ತಿನಾತಿ ಮರಾನುಜ಼ ಚೊ಼ಕು ವ್ಹೈ. ಎ ಮಾರಿ ಹೆಮ್ಮೆನೆ ಕುನ್ನಜ಼ ನೈ ಬೊಲಸಕ್ತಾ. 16 ಸುವಾರ್ತೆ ಪ್ರಚಾರ ಕರಾಡ್ಯೊಸ ಕೈನ ಕೊಚ್ಚಿ ಲಿವಾನೆ ಮನೆ ಮೌಕೊ ನತ್ತಿ. ಕಾಕದ್ಯಾಮ, ಪ್ರಚಾರ ಕರುಜ಼ ಕವಾನಾ ಕರ್ತವ್ಯ ಪರ ಮಿ ಘಟ್ಟ ಛೆ. ಪ್ರಚಾರ ನೈ ಕರ‍್ಯೊಮ ಮನೆ ಅದಿಕಾರ ರ‍್ಹವಾದೆ! 17 ಮಿ ಸ್ವಂತ ಇಷ್ಟಾಕ್ಹು ಎ ಕಾಮ ಕರ‍ಲ ರ‍್ಹವತ್ತೊ ಕರೆಟ್ಟ ಇನಾಮ ದಿದ್ಯಾ. ತೆನೈಸೊ ಎ ಕಾಮ ಮನೆ ದಿದಲ ವ್ಹೈ ತಿನಾಹುತಿ ಕರತವ್ಯಕ್ಹು ಕರಾಡ್ಯೊಸ. 18 ತಿಮ್ಮ ರ‍್ಹಯಮ ಮನೆ ಮಳಾನು ಇನಾಮ ಸುವೈ? ಸುವಾರ್ತೆ ಕತಾಮಾ ಜಿವ್ನಾ ಕರಾನೆ ಮನೆ ರ‍್ಹವಾನು ಹಕ್ಕ ಉಪಯೊಗ ಕರ‍್ಯಾವಾಚಿ ಫ್ರಿಮಾ ಕವಾನು ನಸಿಬಜ಼ ಮಾರು ಪಗಾರ ವ್ಹೈ. 19 ಮಿ ಸ್ವತಂತ್ರ ವ್ಹೈ, ಕಿನೆಜ಼ ಗುಲಾಮ ನ್ಹವ್ಹೈ. ರ‍್ಹೈತಬಿ ಥಯಲ ತೆಕ್ಲಾ ಮನಕ್ಹೊನೆ ರಕ್ಷಣೆ ಮಾರಗಮಾ ಲಾವಾನೆ ಕೈನ ಕ್ಹಾರಾವೊನೆ ಗುಲಾಮ ಥಯೊ. 20 ಯಹುದಿಯೊನೆ ರಕ್ಷಣೆ ಮಾರಗಮಾ ಲಾವಾನೆ ಯಹುದಿಯೊನೆ ಯೆಹುದಿ ಥಯೊ. ಧರ್ಮಶಾಸ್ತ್ರನೆ ಚಾ಼ಲಿನ ಜಾ಼ವಾಲಾವೊನೆ ರಕ್ಷಣೆ ಮಾರಗಮಾ ಲಾವಾನೆ ಮಿ ತೆ ಧರ್ಮಶಾಸ್ತ್ರನೆ ನೈ ಚಾ಼ಲಾಲೊ ರ‍್ಹೈತುಬಿ ತ್ಯುನಾ ಹುತಿ ಚಾ಼ಲಾಲೊ ಥಯೊ. 21 ಧರಮಶಾಸ್ತ್ರತಾ ಭಾರಾ ರ‍್ಹಯಲವಾಲಾವೊನೆ ರಕ್ಷಣೆ ಮಾರಗಮಾ ಲಾವಾನೆ ಮಿ ಧರಮಶಾಸ್ತ್ರನಾ ಭಾರೊ ರ‍್ಹಯಲ ಲಿಂಗತ ಥಯೊ. ಯೆಸು ಕ್ರಿಸ್ತನಾ ನಿಯಮನೆ ವಿದೆಯ ಥಯಲ ಹುತಿ ಕ್ಹುದಾನಾ ನಿಯಮನೆ ಮಿ ಭಾರೊ ರ‍್ಹಯಲವಾಲೊ ನ್ಹವ್ಹೈ. 22 ಬರೊಕ್ಹಾಮಾ ಕಮ ಜೊ಼ರ ರ‍್ಹಯಲವಾಲಾವೊನೆ ರಕ್ಷಣೆ ಮಾರಗಮಾ ಲಾವಾನೆ ಮಿ ಕಮಜೊ಼ರ ಥಯೊ. ಕಿಮ್ಮ ತುಬಿ, ದಕ್ಹಾ ಜ಼ನಾವೊನೆ ತುಬಿ ಉದ್ದಾರ ಕರಾನೆ ಕ್ಹಾರಾವೊನೆ ಕ್ಹಾರುಜ಼ ಥಯೊ. 23 ಸುವಾರ್ತೆನಾ ಸೌಭಾಗ್ಯಮಾ ಪಾಲ ಲಿವಾಲೊ ಥೌ ಕೈನ ಎ ಕ್ಹಾರುಜ಼ ಸುವಾರ್ತೆನಾ ಹುತಿಜ಼ ಕರುಸ. 24 ತುಮೊನೆ ಗ್ವತ್ತ ರ‍್ಹಯಲ ಲಿಂಗತ ಮೈದಾನಮಾ ಘನ್ನಾ ಜ಼ನಾ ನ್ಹಾಟಾನಾ ಕ್ಹೆಲಮಾ ಭಾಗ ಲೆತಾ ನೈಸು? ತೆನೈಸೊ ಪಸ್ಟ ಬಹುಮಾನ ಮಳಾನು ಯಕ್ಲಾನೆಜ಼ ವ್ಹೈ. ತಿನಾಹುತಿ ಬಹುಮಾನ ಲಿವಾನೆ ತುಮೆಬಿ ನ್ಹಾಟೊ. 25 ಖೆಲ ಖೆಲಾನೆ ಆಯಲವಾಲಾ ಕ್ಹಾರಾ ತ್ಯುನೊನೆ ಹತೊಟಿಮಾ ಮ್ಹೆಲ್ಲಿವಸ. ನಾಶ ಥಾವಾನಾ ಬಹುಮಾನ ಲಿವಾನಾಹುತಿ ಕೊಶಿಶ ಕರಸ. ಅಪೆ ತುಬಿ ಹಮೆಶಾನು ಬಹುಮಾನ ಲಿವಾನಾ ಹುತಿ ರಾಬಿಯೆಸ. 26 ಮಿ ತುಬಿ ಗುರಿ ಗ್ವತ್ತ ನೈಸೊ ನ್ಹಾಟತೊ ನೈ, ವಾರಾನಾ ಕ್ಹಾತೆ ಗುದ್ಯಾಡಾಲಾವೊನಾ ಲಿಂಗತ ಹೊರಾಡತೊ ನೈ. 27 ಬಿಜಾ಼ವೊನೆ ಬಲೈನ ಮಿಜ಼ ನಾ ಕಾಬಿಲ ಲಿಂಗತ, ಮಾರಾ ಅಂಗನೆ ರಬಾಡಿನ, ಮನೆ ಮಿಜ಼ ಹತೊಟಿಮಾ ಮ್ಹೆಲ್ಯುಸ.